Document ID: 32012R0471

РЕГЛАМЕНТ (ЕС) № 471/2012 НА КОМИСИЯТА
от 4 юни 2012 година
за изменение на приложение II към Регламент (ЕО) № 1333/2008 на Европейския парламент и на Съвета по отношение на използването на лизозим (Е 1105) в пивото
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 и член 30, параграф 5 от него,
като има предвид, че:
(1)
С приложение II към Регламент (ЕО) № 1333/2008 се установява списък на Съюза на добавките в храни, одобрени за употреба в храните, и условията за тяхната употреба.
(2)
Списъкът може да се изменя в съответствие с процедурата, предвидена в Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2).
(3)
Съгласно член 3, параграф 1 от Регламент (ЕО) № 1331/2008 списъкът на Съюза на добавките в храни може да бъде актуализиран по инициатива на Комисията или при постъпване на заявление.
(4)
Бе подадено заявление за разрешително за използване на лизозим (E 1105) като консервант в пивото и то бе предоставено на държавите-членки.
(5)
Повечето пивоварни използват стерилна филтрация или пастьоризация на произведеното от тях пиво с цел предотвратяване на бактериално разваляне на пивото преди консумация. За някои специални видове пиво, като горноферментиращи с повторна ферментация, например наливно пиво и бутилирано пиво, тези видове обработка не са възможни, защото наличието на жизнеспособни микроорганизми е част от производствения процес на това пиво. Доказано е, че лизозим (E 1105) е подходящ антибактериален агент за целите на пивоварството и, добавен докъм завършено пиво, е ефективен в инхибирането на бактерии на млечната киселина.
(6)
Лизозим (E 1105) принадлежи към групата добавки, за които не е посочен допустим дневен прием (3). Това означава, че на нивата, необходими за постигане на желания технологичен ефект, той не представлява опасност за здравето. Поради това е целесъобразно да се разреши използването на лизозим (Е 1105) като консервант в пиво, което не е подложено нито на пастьоризация, нито на стерилна филтрация.
(7)
Съгласно Директива 2008/84/ЕО на Комисията от 27 август 2008 г. за определяне на специфични критерии за чистота на добавките за храни, различни от оцветителите и подсладителите (4) лизозим (Е 1105) се получава от белтъци на кокоши яйца. Яйцата и продуктите от тях фигурират в приложение IIIа към Директива 2000/13/ЕО на Европейския парламент и на Съвета от 20 март 2000 за сближаване на законодателствата на държавите-членки относно етикетирането, представянето и рекламата на храните (5). Наличието на този ензим в пивото трябва да бъде посочено на етикета в съответствие с изискванията на посочената директива.
(8)
Съгласно член 3, параграф 2 от Регламент ЕО № 1331/2008 Комисията трябва да изиска становището на Европейския орган за безопасност на храните, за да актуализира списъка на Съюза с добавки в храните от приложение II към Регламент (ЕО) № 1333/2008, освен ако не е възможно въпросните актуализации да въздействат върху човешкото здраве. Тъй като разрешаването на употребата на лизозим (Е 1105) като консервант в пивото представлява актуализация на списъка, която не е възможно да въздейства върху човешкото здраве, не е необходимо да се изисква становището на Европейския орган за безопасност на храните.
(9)
Съгласно преходните разпоредби на Регламент (ЕС) № 1129/2011 на Комисията от 11 ноември 2011 г. за изменение на приложение II към Регламент (ЕО) № 1333/2008 на Европейския парламент и на Съвета посредством създаване на списък на Съюза на добавките в храните (6) приложение II за създаване на списък с добавките в храните и условията им за използване се прилага от 1 юни 2013 г. За да се разреши употребата на лизозим (E 1105) в пивото преди тази дата, е необходимо да се посочи по-ранна дата на прилагане по отношение на тази добавка в храната.
(10)
Поради това приложение II към Регламент (ЕО) № 1333/2008 следва да бъде съответно изменено.
(11)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и срещу тях не изказаха възражения нито Европейският парламент, нито Съветът,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕО) № 1333/2008 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 юни 2012 година.

Labels: 0
3
17